Totalcar - Tanácsok - Mit tegyek?
Forgalmit kaptam, törzskönyvet még nem
2006.01.15. 19:36
Használt autót vásároltam egy kereskedőnél, aki az átíratással kapcsolatos teendőket és költségeket is vállalta. Az autó átvételekor a nevemre szóló forgalmit átadta, és úgy tájékoztatott, hogy a törzskönyvet 8 napon belül közvetlenül a részemre küldi majd az okmányiroda. Azóta eltelt már néhány hét, de a törzskönyvet még nem kaptam meg. A kérdésem az lenne, hogy a jogszabályok szerint mennyi időn belül kell megkapnom a törzskönyvet? Ha a nevemre szóló forgalmi kiállításra került, akkor bizonyosan folyamatban van a törzskönyv kiállítása is? Vagy ez ettől független? Válaszát előre is köszönöm.
Tisztelt Géza !
Az új forgalmi már nem tartalmazza a tulajdonos adatait, ezért a kiállítása mellett mindenképpen intézkedni kell a törzskönyv kiállítása iránt is. Ennek rövidített kiállítási határideje 15 nap. Az is elképzelhető, hogy a postai kézbesítését a törzskönyvnek már megkísérelték, de Ön valamilyen ok miatt nem tudta átvenni, ezért azt javasolom, hogy mindenképpen vegye fel a kapcsolatot az eljáró okmányirodával, a törzskönyv kiállítását más okok is akadályozhatják, jobb, ha utánajár.